《鲁絜非用家淡轩韵见寄即次原韵和答 其一》
清代·李大儒

迫厄厌时俗，高举寻吾契。蹑风既靡因，菲质终局地。

野马与尘既，生物息相吹。孰能握机缄，众万并呈媚。

我昔志大道，汗漫苦无佽。市中值安期，策我毋怠弃。

阆风信匪遐，犍韄自难至。束缊贻寸光，八窗朗幽閟。

作者简介：李大儒，字鲁一，建宁人。有《愚庵诗集》。